П Р И С Ъ Д А 

№ ________

гр. ЛЕВСКИ,   27.06.2008   год.

В ИМЕТО НА НАРОДА

Левченски районен съд на  двадесет и седми юни  през две хиляди и осма година в открито съдебно заседание, в следния състав:

ПРЕДСЕДАТЕЛ: СТОЙКА МАНОЛОВА
СЪДЕБНИ ЗАСЕДАТЕЛИ: 

при секретаря  Янка Димитрова, в присъствието на прокурор Чавдар Мънев, разгледа докладваното от съдия Манолова н.д.о.х. 20064410200391 и на основание данните по делото и закона
П Р И С Ъ Д И :

	ПРИЗНАВА подсъдимия П.Й., роден на *  г. в гр.Л., *, за ВИНОВЕН в това, че на 09.11.2002 г. излязъл през границата на Република България през ГКПП-Оряхово без разрешение на надлежните органи на властта, поради което и  НА ОСНОВАНИЕ чл.279, ал.1, във връзка с чл.55, ал.1, т.2, б.”б” от НК ГО ОСЪЖДА на наказание ПРОБАЦИЯ със следните пробационни мерки:
	ЗАДЪЛЖИТЕЛНА РЕГИСТРАЦИЯ по настоящ адрес за срок от ШЕСТ МЕСЕЦА;
	ЗАДЪЛЖИТЕЛНИ ПЕРИОДИЧНИ СРЕЩИ с пробационен служител за срок от ШЕСТ МЕСЕЦА, както и да заплати ГЛОБА в размер на СТО ЛЕВА. 
	ПРИЗНАВА подсъдимия П.Й. със снета по-горе самоличност за ВИНОВЕН в това, че на 09.11.2002 г. в Република България, ГКПП-Оряхово и на 23.07.2003 г. в гр.Линц – Република Австрия, противозаконно си служил с официален документ – паспорт издаден за друго лице – К.Н., ЕГН *, с цел да заблуди органи на властта, поради което и на ОСНОВАНИЕ чл.318 от НК ГО ОСЪЖДА да заплати ГЛОБА в размер на СТО ЛЕВА. 	
	НА ОСНОВАНИЕ чл.23, ал.1 от НК НАЛАГА едно общо най-тежкото наказание, а именно ПРОБАЦИЯ със следните пробационни мерки:
	ЗАДЪЛЖИТЕЛНА РЕГИСТРАЦИЯ по настоящ адрес за срок от ШЕСТ МЕСЕЦА;
	ЗАДЪЛЖИТЕЛНИ ПЕРИОДИЧНИ СРЕЩИ с пробационен служител за срок от ШЕСТ МЕСЕЦА, както и да заплати ГЛОБА в размер на СТО ЛЕВА. 
	ОСЪЖДА подсъдимия П.Й. със снета по делото самоличност да заплати направените деловодни разноски в размер на 55,20 лв. 
	ПРИСЪДАТА подлежи на жалба и протест пред ПОС в 15- дневен срок от днес.

						ПРЕДСЕДАТЕЛ:

М О Т И В И по НОХД 20064410200391

	Обвинението срещу П.Й., роден на * г. в гр. Л., *, е по чл.279, ал.1 от НК,  затова, че на 09.11.2002 г. излязъл през границата на Република България през ГКПП – Оряхово, без разрешение на надлежните органи на властта;
- по чл. 318 от НК, затова, че на 09.11.2002 г. в Република България – ГКПП – Оряхово и на 23.07.2003 г. в гр. Линц, Република Австрия, противозаконно си служил с официален документ – паспорт, издаден за друго лице – К.Н., с ЕГН *, с цел да заблуди орган на властта. 
	Подсъдимият е получил препис от обвинителния акт, разбира обвинението, признава частично вината си и дава обяснения.
	Съдът, като прецени събраните по делото доказателства, приема за установено от фактическа страна следното:
	През 2002 г. подсъдимият Й. намерил случайно международния паспорт на своя съселянин свидетеля К. Н.. Легитимирайки се с този документ пред служители на ГКПП – Оряхово, на 09.11.2002 г. подсъдимият Й. преминал Българо – Румънската граница. На 23.07.2003 г. подсъдимият бил задържан  от властите в гр. Линц. Пред тях той се представил с чуждо име – това на свидетеля К.Н., с ЕГН *. Сред запитване от страна на австрийските до българските власти и извършената проверка, се установило, че задържаният в Австрия не е свидетелят Н., а подсъдимият Й..
	По делото не са събрани доказателства подсъдимият да е извършвал каквито и да е промени в международния паспорт на свидетеля Н..
	Така изложената фактическа обстановка се установява от обясненията на подсъдимия, приложените към делото писмени доказателства, присъединени към доказателствения материал на основание чл. 283 от НПК, свидетелските показания на свидетеля Н., който не е заинтересован от изхода на делото, дава добросъвестно показанията си, които кореспондират със събраните  по делото доказателства, поради  което съдът им дава вяра.
	От така изложената фактическа обстановка е видно, че с деянието си подсъдимият е осъществил от обективна и субективна страна състава на чл. 279, ал.1 от НК,  тъй като на 09.11.2002 г. излязъл през границата на Република България през ГКПП – Оряхово, без разрешение на надлежните органи на властта;
- по чл. 318 от НК, тъй като на 09.11.2002 г. в Република България – ГКПП – Оряхово и на 23.07.2003 г. в гр. Линц, Република Австрия, противозаконно си служил с официален документ – паспорт, издаден за друго лице – К.Н., с ЕГН *, с цел да заблуди орган на властта. 
	Причини за извършване на престъплението са ниската правна култура и неспазване на установения в страната правов ред.
	При определяне вида и размера на наказанието по отношение на подсъдимия съдът взе предвид степента на обществена опасност на деянието и дееца, доброто процесуално поведение, съдействието, което е оказал на органите на досъдебното и съдебно производство за разкриване на обективната истина, направените частични самопризнания. Не на последно място, съдът съобрази изминалия дълъг период от време от извършване на деянието, което обстоятелство според съда е основание за определяне на наказанието при условията на чл. 55 от НК.  
Предвид изложените съображения, съдът счита, че са налице многобройни смекчаващи отговорността и вината обстоятелства, при което и най-лекото предвидено в закона наказание ще се окаже несъразмерно тежко.
С оглед на изложеното, тъй като не е предвиден най-ниския предел, съдът следва да замени наказанието глоба с наказание пробация по отношение на Й., за деянието по чл. 279 ал.1 от НК, извършено на 09.11.2002 г., със следните пробационни мерки: задължителна регистрация по настоящ адрес за срок от шест месеца, задължителни периодични срещи с пробационен служител за срок от шест месеца, както и да заплати глоба в полза на държавата в размер на сто лева.
При определяне на вида и размер на наказанието по отношение на подсъдимия за деянието по чл. 318 от НК, съдът взе предвид степента на обществена опасност на деянието и дееца, причините и мотивите за извършване на престъплението, както и изминалия период от време от извършване на престъплението. 
	С оглед на изложеното, съдът определя наказанието при превес на смекчаващите отговорността и вината обстоятелства и го осъжда на глоба в размер на 100 лв., като счита, че целите на наказанието във връзка с генералната и специална превенция могат да бъдат постигнати и с наложеното наказание глоба.
	Тъй като деянията са извършени преди да има влязла в сила присъда за което и да е от тях, следва да се приложи разпоредбата на чл. 23 ал.1 от НК и да се определи едно общо, най – тежко наказание пробация със следните пробационни мерки: задължителна регистрация по настоящ адрес за срок от шест месеца, периодични срещи с пробационен служител за срок от шест месеца , като следва да бъде присъединен о наказанието глоба в размер на 100 лв.
	При този изход на делото следва подсъдимият да заплати направените деловодни разноски в размер на 55,20 лв. 
	Водим от горното съдът постанови присъдата си.

 ПРЕДСЕДАТЕЛ: